《思亲一首寄呈大姊》
清代·刘汝藻

秋雨兼旬久，水溢芙蓉塘。芙蓉波淼淼，别绪与之长。

昨梦游九峰，严亲劝加觞。慈帏欣促坐，笑语殊未央。

醒来一叹息，落月满屋梁。忆昔别亲时，牵衣断人肠。

提挈荷亲恩，镂骨深未忘。凉秋届九月，节序记白藏。

空庭木叶脱，微风发清商。霜威搜北窗，露气侵西廊。

亲年已垂耄，晓寒袭帷裳。远别心耿耿，含悲泪浪浪。

伯兄登龙门，仲兄贡玉堂。膝下更无人，谁为感冰鲂。

幸赖吾姊贤，差能奉壶浆。云间足珍味，鲜肥产江乡。

泖湖风浪阔，鲈鱼巨口张。更兼华亭舍，莼菜绿含芳。

甘脆粗足供，所愿亦已偿。我今隔梁溪，《陟岵》心所伤。

愿亲赐尺书，河鲤遥相将。潮落薛淀湖，烟波浩茫茫。

作者简介：刘汝藻，武进人。大学士，谥文恪于义曾女孙，无锡杨陛菼室，丹徒训导绍基母。有《筠心阁诗集》。